Յուրի Բաշմետ

Յուրի Աբրամովիչ Բաշմետ (), ռուսաստանցի ալտահար և դիրիժոր, «Նոր Ռուսաստան» սիմֆոնիկ նվագախմբի գեղարվեստական ղեկավար ու գլխավոր դիրիժոր։

Կենսագրություն 

Յուրի Բաշմետը ծնվել է 1953 թ. հունվարի 24-ին Ռուսաստանի Դոնի Ռոստով քաղաքում՝ Աբրամ Բաշմետի և Մայա Բաշմետի ընտանիքում։ Հասիդական (միստիկ մովսիսադավանության) կարևոր տոհմի՝ ռաբբի Բեշտի ուղիղ շառավիղ է։ Մոր ցանկությամբ սկսել է ջութակ նվագել, բայց այդպես էլ չի սիրել ջութակը։ Մանուկ ժամանակ տարված է եղել կիթարով։ 1958 թվականին Բաշմետների ընտանիքը տեղափոխվել է Լվով, որտեղ նա ստացել է իր միջնակարգ մասնագիտական կրթությունը։

1971-1976 թթ. սովորել է Մոսկվայի պետական կոնսերվատորիայում։ Ընկերոջ խորհրդով ջութակից փոխվել է ալտի։ Առաջին ալտի ուսուցիչն է եղել Վադիմ Բորիսովսկին, որի մահից հետո 1972 թ. փոխադրվել է Ֆյոդոր Դրուժինի դասարանը։

1975 թ. Բուդապեշտում Ալտահարների միջազգային մրցույթում գրավել է 2-րդ մրցանակը և 1976 թ. առաջին մրցանակը Մյունիխում անցկացվող միջազգային երաժշտության մրցույթում։

1970-1980-ական թթ. հանդես է եկել որպես մենակատար։ Հանդես է եկել նաև Ռ. Բարշայի կամերային նվագախմբի հետ։ Մենահամերգներ է ունեցել աշխարհի տարբեր ծայրերում՝ Ռուսաստանում, Եվրոպայում, Ամերիկայում, Ավստրալիայում։ Ունեցել է համատեղ համերգներ այնպիսի հանրահայտ դիտիժորների հետ ինչպիսիք են Ռաֆաել Կուբելիկը, Մտիսլավ Ռոստրոպովիչը, Բեռնարդ Հեիտինգը և այլք։ Այժմ նա համերգներ է ունենում Մարթա Ագրերիխի, Նատալիա Գութմանի, Աննա-Սոֆի Մուտտերի, Օլեգ Կոգանի, Վիկտոր Տրետիակովի, Շլոմո Միտցի և այլ հանրահայտ կատարողների հետ։

1978 թվականից դասավանդում է Մոսկվայի կոնսերվատորիայում. 1988 թվականից՝ որպես դոցենտ, իսկ 1996 թվականից՝ որպես պրոֆեսոր։ 1980 թվականից աշխարհի ամենաճանաչված երաժշտական դպրոցներում վարում է վարպետության դասեր։

1985 թվականից հանդես է գալիս նաև որպես դիտիժոր։ Բաշմետը «Նոր Ռուսաստան» նվագախմբի գլխավոր դիրիժորն է, կազմել է բազմաթիվ երիտասարդական և ուսանողական նվագախմբեր։ Հիմնականում նա հանդես է գալիս իր իսկ կազմած «Մոսկվայի սոլիստներ» կամերային նվագախմբի հետ՝ որպես մենակատար և դիրիժոր։

20-րդ դարի և ժամանակակից շատ կոմպոզիտորներ իրենց ալտի համար գրված կոնցերտները նվիրել են Բաշմետին։
Նա նվագում է Պաոլո Տեստորեի 1758 թ. ալտը։

2012 թվականին հանդես է եկել որպես ՌԴ Նախագահի թեկնածու Վլադիմիր Պուտինի վստահված անձ։

1988 թվականի երկրաշարժի օրերին Բաշմետը հանդես է եկել որպես բարեգործական միջոցառումների և համերգների կազմակերպիչ և մասնակից։ Նա շարունակաբար աջակցել է հայազգի երիտասարդ կատարողների և կայացած կոմպոզիտորների միջազգային ճանաչմանն ու առաջխաղացմանը, պատվիրել է ստեղծագործություններ հայազգի մի շարք կոմպոզիտորների և կատարել աշխարհի հանրահայտ բեմերում։

Իր նվագախմբով այցելել է Հայաստան 2003, 2004, 2005, 2009, 2013 թվականներին, իսկ իբրև մենակատար՝ 2010 թվականին Հայաստանում կազմակերպված Սոֆյա Գուբայդուլինայի օրերին։

2013 թ. սեպտեմբերի 11-ին Հայաստանի Նախագահի հրամանագրով պարգևատրվել է Պատվո շքանշանով։

Ծանոթագրություններ 

Ռուսաստանի ալտահարներ
1953 ծնունդներ
Դոնի Ռոստով քաղաքում ծնվածներ
Պատվո շքանշանի ասպետներ (Հայաստան)
ԽՍՀՄ ժողովրդական արտիստներ
ԽՍՀՄ Պետական մրցանակի դափնեկիրներ
«Գրեմմի» մրցանակի դափնեկիրներ
ՌԽՖՍՀ վաստակավոր արտիստներ
ՌԴ պետական մրցանակի դափնեկիրներ գրականության և արվեստի բնագավառում
Ռուսաստանի գեղարվեստի ակադեմիայի պատվավոր անդամներ
Բարեկամության շքանշանի ասպետներ (Ռուսաստան)
«Հայրենիքին մատուցած ծառայությունների համար» 3-րդ աստիճանի շքանշանի ասպետներ
«Հայրենիքին մատուցած ծառայությունների համար» 4-րդ աստիճանի շքանշանի ասպետներ
Ռուսաստանի «Հայրենիքին մատուցած ծառայությունների համար» շքանշանակիրներ
ՌԴ պետական մրցանակի դափնեկիրներ
Ռուսաստանի «Հայրենիքին մատուցած ծառայությունների համար» 2-րդ աստիճանի շքանշանի ասպետներ
Ռուս ջութակահարներ
Ռուս դիրիժորներ
Ռուս մանկավարժներ